[pic] | KOMISIJA EVROPSKIH SKUPNOSTI |

Bruselj, 6.4.2006

COM(2006) 161 konč.

SPOROČILO KOMISIJE

Pregled Direktive Evropskega parlamenta in Sveta 2002/65 z dne 23. septembra 2002 o trženju finančnih storitev potrošnikom na daljavo in o spremembi Direktive Sveta 90/619/EGS ter direktiv 97/7/ES in 98/27/ES

SPOROČILO KOMISIJE

Pregled Direktive Evropskega parlamenta in Sveta 2002/65 z dne 23. septembra 2002 o trženju finančnih storitev potrošnikom na daljavo in o spremembi Direktive Sveta 90/619/EGS ter direktiv 97/7/ES in 98/27/ES

S tem sporočilom želi Komisija obvestiti Evropski parlament in Svet o stanju v zvezi s pregledom uporabe Direktive 2002/65 o trženju finančnih storitev potrošnikom na daljavo[1].

Pregled

Direktiva 2002/65 predvideva pregled Direktive s strani Komisije. V skladu s členom 20(1) mora Komisija po izvajanju navedene direktive preveriti delovanje notranjega trga finančnih storitev glede na trženje navedenih storitev. Nadalje mora analizirati in razložiti / določiti težave, s katerimi se soočajo ali bi se lahko soočali potrošniki in dobavitelji, zlasti tiste težave, ki izhajajo iz razlik med nacionalnimi določbami v zvezi z informacijami in pravico do odstopa. Člen 20(2) predvideva obveznost za Komisijo, da najpozneje do 9. aprila 2006 poroča Evropskemu parlamentu in Svetu o problemih, s katerimi se soočajo potrošniki in dobavitelji pri nakupu ali prodaji finančnih storitev, in predloži, kjer je to primerno, predloge za spremembo in/ali nadaljnje usklajevanje informacij in določb glede pravice do odstopa v zakonodaji Skupnosti v zvezi s finančnimi storitvami in/ali tistimi iz člena 3 Direktive (tj. določbe o informacijah, ki jih je treba zagotoviti potrošniku pred sklenitvijo pogodbe na daljavo).

Trenutno stanje

Direktiva 2002/65 je začela veljati 9. oktobra 2002. V skladu s členom 21(1) Direktive morajo države članice izvajati Direktivo od 9. oktobra 2004.

Vendar je prišlo do zamude pri izvajanju Direktive. Do konca leta 2004 je Komisijo uradno obvestilo o izvajanju le 8 držav članic. V prvi četrtini leta 2005 je Komisija prejela še štiri uradna obvestila, v drugi četrtini leta 2005 še štiri in v tretji četrtini leta 2005 dve uradni obvestili. Seštevek znaša osemnajst uradnih obvestil v enem letu po izteku roka za izvajanje. Vključno z dvema dodatnima obvestiloma, ki sta prispeli na začetku leta 2006, je Komisija do sedaj prejela sporočila iz dvajsetih držav članic. Poleg tega sta dve državi članici poslali delni sporočili. V primeru dveh držav članic je Komisija predložila zadevo Sodišču, ena zadeva pa se še obravnava.

Poleg tega je pregled, ki ga zahteva člen 20(1) Direktive, lahko smiseln le, če je Direktiva v državah članicah tudi učinkovita in ne le, če se izvaja. To zahteva tudi določene dokaze o uporabi Direktive.

Zato Komisija ne more izpolnjevati zahtev člena 20(1) Direktive:

Začetek študije in poročilo Komisije

Da bi lahko popolnoma presodila vpliv Direktive 2002/65 na notranji trg, kot zahteva Direktiva, je Komisija začela študijo kot osnovo za svoje poročilo (Obvestilo o javnem naročilu: OJ 2006/S 39 – 041355 z dne 25.2.2006). Obsežno poročilo Komisije, ki bo reševalo vprašanja v zvezi s členom 20 Direktive in morda vsebovalo predloge za revizijo Direktive, bo verjetno izdano leta 2008.

Komisija vabi Evropski parlament in Svet, da upoštevata ta spremenjeni načrt.

[1] Direktiva 2002/65 z dne 23.9.2002, UL L 271, 9.10.2002, str. 16.